महिलाओं और अल्पसंख्यकों का काम करना मुश्किल, मजाक के नाम पर कॉफी मग में डालते हैं सेक्स टॉय
एक सरकारी रिपोर्ट में खुलासा हुआ है कि लंदन की पुलिस बड़े पैमाने पर अपराध में संलिप्त है। यहां के पुलिस ऑफिसर्स पर रेप, हत्या, सेक्शुअल असॉल्ट और घर्म-नस्ल के आधार प्रताड़ना जैसे गंभीर आरोप लगे हैं।
किसी भी तरह के अपराध से बचने के लिए लोग पुलिस की शरण लेते हैं। लेकिन अगर पुलिस ही अपराध में लिप्त हो जाए और महिलाओं-अल्पसंख्यकों के लिए खतरा बन जाए तो क्या होगा? आपने बॉलीवुड और साउथ की कई फिल्मों में ऐसा होता हुआ देखा भी होगा।
लेकिन आज बात भारत की नहीं बल्कि खुद को विकसित कहने वाले ब्रिटेन की पुलिस की हो रही है। एक सरकारी रिपोर्ट में खुलासा हुआ है कि लंदन की मेट्रोपॉलिटन पुलिस बड़े पैमाने पर महिलाओं और अल्पसंख्यकों के खिलाफ नस्लीय अपराध में लिप्त है। यहां के पुलिस ऑफिसर्स पर रेप, हत्या, यौन हमले और धर्म-नस्ल के आधार प्रताड़ना जैसे गंभीर आरोप लगे हैं। जिसके बाद पूरी दुनिया में लंदन पुलिस और उसके कारनामों की चर्चा होने लगी है।
सालों से लंदन पुलिस पर ऐसे आरोप लगते रहे हैं। लेकिन हमेशा इससे इनकार किया जाता रहा। अब सरकारी जांच में सच सामने आया तो किसी को जवाब देते नहीं बन रहा। दूसरी ओर, ब्रिटिश होम मिनिस्टर ने कहा कि पुलिस विभाग को ठीक होने में सालों लग सकते हैं।
ब्रिटिश सरकार ने खुद बनाई थी कमेटी
बता दें कि साल 2021 में लंदन की मेट्रोपॉलिटन पुलिस के एक जवान पर रेप के बाद लड़की की हत्या के आरोप लगे थे। जिसके बाद पूरे देश में पुलिस के कामकाज पर सवाल उठने लगे। ऐसे कई मामले सामने आने के बाद सरकार ने बैरोनेस केसी के नेतृत्व में एक कमेटी बनाई। इस कमेटी को पुलिस विभाग के कामकाज के तरीकों की जांच का जिम्मा सौंपा गया।
अब इसकी रिपोर्ट सामने आई है। जिसमें माना गया है कि लंदन की पुलिस में महिला विरोधियों और आपराधिक प्रवृत्ति के लोगों की भरमार है। रिपोर्ट में पुलिस विभाग को किसी ‘बॉयज क्लब’ जैसा बताया गया है।
महिलाओं के लिए पुलिस में काम करना हुआ मुश्किल
363 पेज की इस रिपोर्ट में यह बात भी सामने आई है कि पुलिस विभाग में महिला अफसरों के लिए काम करना काफी मुश्किल भरा होता है। उन्हें अपने ही साथी पुलिसकर्मियों से खतरा होता है। महिला विरोधी सोच रखने वाले पुलिस के जवान कई तरह से फीमेल कॉप्स को परेशान करते हैं। बताया गया है कि कई बार महिला पुलिसकर्मियों के कॉफी मग में सेक्स टॉय रखकर मजाक उड़ाया जाता था। इसके अलावा उन्हें जरूरी कामों से भी दूर रखा जाता था। उनकी ऐसी सोच थी कि महिलाएं पुलिस विभाग के महत्वपूर्ण काम को ठीक तरीके से नहीं कर पाएंगी।
खबर में आगे बढ़ने से पहले इस पोल पर अपनी राय साझा करते चलिए...
सिख अफसर की दाढ़ी काटी, मुसलमान को बोला आतंकी
इस रिपोर्ट में यह भी बताया गया है कि लंदन की पुलिस में महिलाओं संग भेदभाव और अपराध के अलावा अश्वेत और दूसरे नस्लीय अल्पसंख्यक समूहों के साथ भी बुरा बर्ताव होता है। जांच में पाया गया कि एक गोरे पुलिसकर्मी ने मजाक-मजाक में अपने सिख साथी की दाढ़ी काट ली। तो वहीं दूसरे मामले में एक मुस्लिम पुलिसकर्मी को आतंकी कहकर उसकी तुलना ओसामा बिन लादेन से की गई। यह सब कुछ मजाक में किया गया और उसे पुलिस विभाग में नॉर्मल समझा गया।
ब्रिटिश होम मिनिस्टर बोलीं-सुधार करने में वर्षों लगेंगे
जांच रिपोर्ट सामने आने के बाद ब्रिटिश होम मिनिस्टर सुएला ब्रेवरमैन ने कहा कि समस्याएं इतनी गहरी हैं कि इसे ठीक होने में सालों लग सकते हैं। फिर भी उन्होंने उम्मीद जताई कि पुलिस विभाग में बदलाव की शुरुआत जल्दी ही हो जाएगी।